Justiits- ja digiministeerium

 .02.2025

**Küberturvalisuse seaduse ja teiste seaduste**

**muutmise seadus (küberturvalisuse**

**2. direktiivi ülevõtmine)**

Olles tutvunud küberturvalisuse 2. direktiivi ja selle eesmärgiga ning pidades küberturvalisust prioriteetseks esitame Alkoholitootjate- ja Maaletoojate Liidu arvamuse.

Küberturvalisuse seaduse ja teiste seaduste muutmise seaduse eelnõu (edaspidi eelnõu) seletuskirja kohaselt on eelnõu eesmärgiks võtta Euroopa Parlamendi ja nõukogu direktiiv (EL) 2022/2555 üle kitsalt ehk minimaalsel vajalikul tasemel.

Kooskõlastamisele esitatud eelnõu kohaselt on:

* elutähtis üksus, kellel on majandusaasta jooksul keskmiselt 250 või rohkem töötajat ja kelle aasta bilansimaht ületab 50 miljonit eurot või aastakäive ületab 43 miljonit eurot, arvestades keskmise suurusega ettevõtja määratlust Euroopa Komisjoni soovituses 2003/361/EÜ, ning kes on osutatud vähemalt ühes eelnõu § 1 lõike 12 punktides 1–51.
* oluline üksus, kellel on majandusaasta jooksul keskmiselt rohkem kui 50 töötajat ja kelle aasta bilansimaht on vahemikus 10–43 miljonit eurot ning aastakäive on vahemikus 10–50 miljonit eurot, arvestades keskmise suurusega ettevõtja määratlust Euroopa Komisjoni soovituses 2003/361/EÜ, ja kes on osutatud vähemalt ühes käesoleva seaduse § 1 lõike 12 punktides 1–51.

Punkt 45 osundab toidukäitlemisettevõtjatele, millest võib järeldada, et eelnõu loeb kõik eelnimetatud käibe ja töötajate arvu lävendit ületavad toidusektori ettevõtted vastavalt elutähtsateks või olulisteks.

Direktiivi artikkel 2 lõike 1 kohaselt käsitatakse elutähtsate üksustena direktiivi I lisas osutatud liiki üksuseid, mis ületavad soovituse 2003/361/EÜ lisa artikli 2 lõikes 1 esitatud keskmise suurusega ettevõtja ülemmäärasid ning muid I ja II lisas osutatud liiki üksused, mida liikmesriik käsitab elutähtsa üksusena direktiivi artikli 2 lõike 2 punktide b–e kohaselt.

Direktiivi artikkel 2 lõike 2 punktid b-e on järgmised:

„b) *üksus on liikmesriigis sellise teenuse ainuosutaja, mis on kriitilise tähtsusega ühiskondliku või majandustegevuse säilitamiseks;*

*c) üksuse osutatava teenuse häirel võib olla oluline mõju avalikule turvalisusele, avalikule julgeolekule või rahvatervisele;*

*d) üksuse osutatava teenuse häire võib tuua kaasa olulise süsteemse riski, eelkõige sektorites, kus sellisel häirel võib olla piiriülene mõju;*

*e) üksus on kriitilise tähtsusega oma erilise olulisuse tõttu riiklikul või piirkondlikul tasandil konkreetse sektori või teenuseliigi või liikmesriigi muude üksteisest sõltuvate sektorite jaoks*;“

Direktiivi artikkel 3 lõige 2 määratleb olulised üksused:

„*Käesoleva direktiivi kohaldamisel käsitatakse oluliste üksustena I või II lisas osutatud üksusi, mis ei kvalifitseeru käesoleva artikli lõike 1 kohaselt elutähtsateks üksusteks. See hõlmab üksusi, mida liikmesriigid käsitavad oluliste üksustena artikli 2 lõike 2 punktide b–e alusel*.“

Toidukäitlemisettevõtted on käsitletud direktiivi lisas II (mitte lisas I). Kooskõlastamisele esitatud eelnõu loeb seega toidukäitlemisettevõtted kaalutlemata elutähtsateks või olulisteks kuigi direktiiv seda ei nõua.

Eeltoodust lähtuvalt, võime tõlgendada, et olulised ja elutähtsad üksused ei ole mitte kõik direktiivi lisas II nimetatud sektorites käibe ja töötajate arvu kriteeriumidele vastavad ettevõtted, vaid ettevõtted, mida liikmesriik otsustab direktiivi artikkel 2 lõikes 2 punktides b – e toodud kriteeriumidele vastavalt elutähtsaks või oluliseks lugeda.

Leiame, et kõik toidukäitlemisettevõtted sõltumata toodangust ei ole riigi ja ühiskonna toimimiseks või elanikkonna kaitseks kriitilise tähtsusega ning alkoholitootjad ja maaletoojad, ei vasta direktiivi artikkel 2 lõikes 2 punktides b – e toodud kriteeriumidele, mistõttu ei ole põhjust ka alkoholitootjad ja maaletoojaid eelnõu subjektide hulka arvata.

Peame otstarbekaks võtta direktiiv üle minimaalselt vajalikul tasemel, sh põhjendatult tarviliku subjektide nimekirjaga, et eelnõu ei kahjustaks Eesti ettevõtete konkurentsivõimet ega hoogustaks inflatsiooni.

Lugupidamisega

Janek Kalvi

Juhatuse esimees

Alkoholitootjate ja Maaletoojate Liit